Brand stuit nie Presleys se verjaarsdagvieringePresleys het waterskade opgedoen. (Foto: Verskaf) Die eienaar van Presleys in Boksburg aan die Oos-Rand is vasbeslote om dié bekende nagklub se 30ste bestaansjaar volgende maand te vier ten spyte daarvan dat ’n gedeelte van die klub die naweek tot op die grond afgebrand het. Monroe’s – ’n gedeelte van Presleys – is Saterdagaand in puin gelê nadat daar ’n brand in dié gedeelte van die klub ontstaan het. Presleys self het waterskade tydens die blus van die vlamme opgedoen. Die brand het maar enkele weke voor Presleys se beplande 30ste verjaarsdagpartytjie uitgebreek. Daar is egter teen Dinsdag reeds met herstelwerk begin. Chris da Silva, eienaar van Presleys, se dogter, Natasha Staniforth, het vanoggend aan Maroela Media gesê die nagklub se verjaarsdagpartytjie sal steeds volgende maand plaasvind, asook die Grande Festa, ’n Portugese feesviering wat vir later vandeesmaand geskeduleer is. “Ons gaan dit steeds aanbied. Ons sál uit die as verrys,” hou Staniforth vol. Monroe’s – ’n gedeelte van Presleys – is Saterdagaand in puin gelê, (Foto: Facebook) Sy vertel dat haar pa in dié stadium op die herstelwerk van sy geliefde Presleys fokus. “My pa het Presleys van die grond af opgebou. Hy besit dit al 30 jaar lank. Dit is ’n massiewe mylpaal vir hom … Ek het nog nooit ’n man soos hy ontmoet of ’n man só gerespekteer nie. Wanneer dinge sleg lyk, kyk hy net vorentoe.” Maroela Media het vroeër berig brandbestryders is Saterdag ná 19:00 na Presleys ontbied om die vlamme te blus. Die brand is kort daarna in bedwang gebring en teen Sondag vroegoggend heeltemal geblus. Die presiese omvang van die skade en die oorsaak van die brand is in dié stadium nog onbekend.